
Μία Κυριακή κάθε μήνα…

μαθαίνουμε πράγματα μαγικά για τους υγρότοπους της Λέσβου! Στις 15 Νοεμβρίου, στις 10:00 π.μ. στο Έλος Ντίπι-Λάρσος σας περιμένουμε για το πέμπτο  μας ραντεβού για φέτος.

Το Δίκτυο παρακολούθησης νησιώτικων υγρότοπων του WWF Ελλάς οργανώνει εκδρομές - ξεναγήσεις σε υγρότοπους της Λέσβου, για δεύτερη συνεχόμενη χρονιά. Μία Κυριακή κάθε μήνα, ένας ειδικός θα μας βοηθάει να εξερευνήσουμε και να μάθουμε τα μυστικά του κόσμου των υγρότοπων. Μυστικά που αφήνουν έκπληκτους όσους επιχειρούν να τα ανακαλύψουν. Μυστικά που αποδεικνύουν πόσο σημαντικός είναι ο στόχος του Δικτύου Παρακολούθησης των Υγρότοπων της Κρήτης και Λέσβου, το οποίο για δεύτερη χρονιά παρακολουθεί τα οικολογικά αυτά διαμάντια και επιδιώκει να αποτρέψει την υποβάθμισή τους. 

Μελετάμε τα υπέροχα πλάσματα που φιλοξενούνται στους υγρότοπους και πως αυτά συνθέτουν ένα μοναδικό οικοσύστημα που ευεργετεί τη φύση και κατ’ επέκταση τον άνθρωπο. Κάθε μήνα λοιπόν δίνουμε ραντεβού μαζί σας για να γίνουμε μια μεγάλη παρέα και να γνωρίσουμε τον κόσμο των υγρότοπων, την ιστορία τους και πως μπορούμε να τους προστατέψουμε. 
Το Δίκτυο Παρακολούθησης των Υγρότοπων της Κρήτης και Λέσβου υλοποιείται με την υποστήριξη του Συστήματος της Coca-Cola στην Ελλάδα (Coca-Cola Τρία Έψιλον και Coca-Cola Hellas), στο πλαίσιο του περιβαλλοντικού προγράμματος «Αποστολή Νερό». Στόχος του «Δικτυού εθελοντών» είναι η παρακολούθηση της κατάστασης των νησιώτικων υγρότοπων και η αποφυγή περαιτέρω υποβάθμισής τους. Παράλληλα, υλοποιούνται δράσεις ευαισθητοποίησης της τοπικής κοινωνίας για την προστασία των υγρότοπων.     
Η 5η κυριακάτικη εξόρμηση στις 15 Νοεμβρίου, ξεκινάει στις 10:00 π.μ, και θα πραγματοποιηθεί σε συνεργασία με το Ελληνικό Κέντρο Δακτυλίωσης Πουλιών (Ε.Κ.Δ.Π.). Θα σας περιμένουμε για να γνωρίσουμε τα μοναδικά πουλιά που ξεχειμωνιάζουν στον καλαμιώνα του Κόλπου Γέρας (Μουστακοποταμίδα, Ψευταηδόνι, Καλαμοτσίχλονο, Καλαμόκιρκος ερωδιοί, γλάροι, βουτηχτάρες κ.ά.). Θα πραγματοποιηθεί δακτυλίωση πουλιών (σύλληψη και τοποθέτηση ειδικού δαχτυλιδιού) και παρατήρηση πουλιών στην εκβολή του Ευεργέτουλα με τη βοήθεια τηλεσκοπίου και με την καθοδήγηση των εθελοντών του Δικτύου. Κλείνοντας, θα πραγματοποιηθεί συμβολικός καθαρισμός του υγροτόπου. Σημείο αρχικής συνάντησης τέλος του χωματόδρομου προς τη θάλασσα, λίγο πριν τη γέφυρα του Ευεργέτουλα. Η εξόρμηση θα διαρκέσει μέχρι τις 13:00.
Περισσότερες πληροφορίες για το πρόγραμμα, μπορείτε να βρείτε εδώ: http://wwfaction.wordpress.com/2011/04/20/diktyo_ethelontwn/
Περισσότερες πληροφορίες:

Θάνος Γιαννακάκης, συντονιστής εθελοντικών δράσεων στην Κρήτη και Λέσβο WWF Ελλάς, τηλ: 2810 328019, t.giannakakis@wwf.gr 

Ελένη Γαληνού, τοπική Συνεργάτης του Δικτύου Παρακολούθησης των Υγρότοπων Λέσβου WWF Ελλάς, e.galinou@wwf.gr  

